b'\n_START_ARTICLE_\nFrederik Emanuel Ramus\n_START_PARAGRAPH_\nFrederik Emanuel Ramus (f\xc3\xb8dt 24. maj 1823 i K\xc3\xb8benhavn, d\xc3\xb8d 11. september 1874 sammesteds) var en dansk embedsmand._NEWLINE_Ramus blev 1840 student fra Randers Skole, 1847 juridisk kandidat, samme \xc3\xa5r volont\xc3\xa6r i General-Toldkammer- og Kommercekollegiet, 1851 kancellist i Finansministeriets ekspeditionssekretariat, 1852 fuldm\xc3\xa6gtig sammesteds, 1855 sekret\xc3\xa6r hos finansministeren, 1857 chef for det n\xc3\xa6vnte sekretariat, udn\xc3\xa6vntes 1863 til generaltolddirekt\xc3\xb8r og 1865 til generaldirekt\xc3\xb8r for Skattev\xc3\xa6senet, med hvilken stilling han fra 1873 til sin d\xc3\xb8d forbandt overledelsen af det statistiske bureau. Desuden fungerede han i et \xc3\xa5rs tid, 1851-52, som sekret\xc3\xa6r i Folketinget og var 1861 finansiel tilforordnet i den Holstenske st\xc3\xa6nderforsamling. 1855 blev han kammerjunker, 1866 kammerherre og 1873 kommand\xc3\xb8r af Dannebrog. Han var et klart hoved og en ih\xc3\xa6rdig arbejder, der med levende interesse omfattede sin embedsgerning, en varm patriot og en human overordnet med et omfattende kendskab til den store stab af embedsm\xc3\xa6nd, der sorterede under ham; men han var ingen initiativets mand og havde desuden ord for at v\xc3\xa6re dels vel tilb\xc3\xb8jelig til at fordybe sig i detaljer, dels noget for \xc3\xa6ngstelig, n\xc3\xa5r han skulle tr\xc3\xa6ffe principielle afg\xc3\xb8relser.'